Paimenen laulu (Erkko)
Täällä koira karjoineen,
 täällä karja kelloineen,
 hui, huhu huu!
 Täällä nurmi ruohokas,
 aho, mäki marjakas,
 hui, huhu huu,
 korpi kajahuu!

 Salot suuret salini,
 mätäs pieni pöytäni,
 hui, huhu huu!
 Eväskontti aittani,
 lähde kaljakannuni,
 hui, huhu huu,
 korpi kajahuu!

 Tyynet lehdot leikkini,
 linnut soittoseurani,
 hui, huhu huu!
 Joutohetket juhlani,
 Luojan luonto pappini,
 hui, huhu huu,
 korpi kajahuu!

Runoelmia I, 1870.

J. H. Erkko